**Tápiógyörgye Község Önkormányzat Képviselő-testületének 2/2018.(III.06.) önkormányzati rendelet-tervezete**

**a szociális és gyermekjóléti szolgáltatás ellátásáról, azok igénybevételéről, valamint a fizetendő térítési díjakról**

Tápiógyörgye Község Önkormányzat Képviselő-testülete Magyarország Alaptörvénye 32. cikk (2) bekezdésében, a szociális igazgatásról és szociális ellátásokról szóló 1993. évi III. törvény 92. § (1) bekezdés a) pontjában, a 115. § (3) bekezdésében, a gyermekek védelméről és a gyámügyi igazgatásról szóló 1997. évi XXXI. törvény 29. § (1) és (2) bekezdésében, a 146-147. §-ban, a 162. § (5) bekezdésében kapott felhatalmazása alapján a személyes gondoskodás keretébe tartozó szociális ellátásokról, azok igénybevételéről, valamint a fizetendő térítési díjakról az alábbi rendeletet alkotja:

**I. Fejezet: Általános rendelkezések**

**1. A rendelet célja**

**1. §**

E rendelet célja, hogy Tápiógyörgye Község Önkormányzata (a továbbiakban: Önkormányzat) a közigazgatási területén a gyermekek védelméről és a gyámügyi igazgatásról szóló 1997. évi XXXI. törvényben (a továbbiakban: Gyvt.) kapott felhatalmazásnak megfelelően megállapítsa azokat a szabályokat, amelyek biztosítják a személyes gondoskodást nyújtó gyermekjóléti alapellátást és a szociálisan rászorultak részére a személyes gondoskodást nyújtó szociális alapszolgáltatásokat.

**2. A rendelet hatálya**

**2. §**

E rendelet személyi hatálya kiterjed

a) Tápiógyörgye község közigazgatási területén lakóhellyel vagy tartózkodási hellyel rendelkező a Gyvt. 4. §-ában, valamint a szociális igazgatásról és szociális ellátásokról szóló 1993. évi III. törvény (a továbbiakban: Szt.) 3. §-ában meghatározott személyekre, akik a személyes gondoskodást nyújtó ellátásokat igénylik, illetve arra rászorulnak,

b) az Önkormányzat által működtetett személyes gondoskodást nyújtó Tápiógyörgye Község Önkormányzat Család- és Gyermekjóléti Szolgálatára (a továbbiakban: Szolgálat),

c) a helyi köznevelési intézményekre, az ott ellátott gyermekekre, a gyermekek szüleire, törvényes képviselőire, az étkezést igénybevevőkre, valamint

d) az Önkormányzat illetékességi körében mindazon személyekre, akik a személyes gondoskodást nyújtó ellátásokat igénylik, illetve arra rászorulnak.

**3. Értelmező rendelkezések**

**3. §**

(1) E rendelet alkalmazásában az egyes ellátási formáknál használt fogalmat a Gyvt. 5. §-a, valamint az Szt.-ben meghatározott rendelkezések szerint kell értelmezni.

(2) E rendeletben foglaltakat az Szt.-ben és a Gyvt.-ben, valamint végrehajtási rendeleteikben foglaltak, továbbá az általános közigazgatási rendtartásról szóló 2016. évi CL. törvény (a továbbiakban: Ákr.) szabályaival együtt kell alkalmazni.

**4. Eljárási rendelkezések**

**4. §**

(1) A gyermekjóléti alapellátás, illetve a szociális alapszolgáltatás igénybevétele önkéntes, az ellátását igénylő, illetve törvényes képviselője kérelmére, indítványára történik.

(2) A gyermekjóléti alapellátás, illetve a szociális alapszolgáltatások iránti kérelmet lehet benyújtani.

(3) A jogosult szerv dönt a szolgáltatás biztosításáról, döntéséről írásban értesíti az igénylőt, illetve a törvényes képviselőjét.

(4) A döntésre jogosult a személyes gondoskodás biztosításáról történő döntésével egyidejűleg megállapítja a térítési díjat is.

(5) Ha az ellátást igénylő, illetve törvényes képviselője a döntésre jogosult szerv döntését vitatja, jogorvoslatért az értesítés kézhezvételétől számított nyolc napon belül a Képviselő-testülethez fordulhat.

(6) Az e rendeletben szabályozott ellátások megszűnnek vagy megszüntethetők az Szt. 100-102. §-a, valamint a Gyvt. 37/A. §-a szerinti esetekben

**II. Fejezet: Személyes gondoskodást nyújtó gyermekjóléti alapellátások**

**5. Személyes gondoskodást nyújtó gyermekjóléti alapellátások formái**

**5. §**

Az Önkormányzat által biztosított személyes gondoskodást nyújtó gyermekjóléti alapellátások: a) a gyermekjóléti szolgáltatás, b) a gyermekek napközbeni ellátása keretében történő óvodai ellátás.

**6. A gyermekjóléti alapellátás**

**6. §**

(1) A gyermekjóléti szolgáltatás olyan a gyermek érdekeit védő - speciális személyes szociális - szolgáltatás, amely a szociális munka módszereinek és eszközeinek felhasználásával szolgálja a gyermek testi és lelki egészségének, családban történő nevelkedésének elősegítését, a gyermek veszélyeztetettségének megelőzését, a kialakult veszélyeztetettség megszüntetését, illetve a családjából kiemelt gyermek visszahelyezését.

(2) Az Önkormányzat a gyermekjóléti szolgálat a Gyvt. 39-40/A. §-aiban, valamint a személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről szóló 15/1998. (IV.30.) NM rendelet-18. §-aiban meghatározott feladatait külön jogszabályban meghatározott képesítési előírásoknak megfelelő személy foglalkoztatásával,

(3) Az Önkormányzat a gyermekjóléti feladat ellátására önálló irodai helyiséget a Tápiógyörgyei Községi Könyvtár és Művelődési ház épületében (2767 Tápiógyörgye, Deák Ferenc utca 4.) jelöli ki.

**7. A gyermekek napközbeni ellátása**

**7. §**

1. Az Önkormányzat a gyermekek napközbeni ellátása keretén belül az óvodai, a bölcsődei ellátást az általa fenntartott Kastélykert Óvoda és Mini Bölcsőde (2767 Tápiógyörgye, Táncsics Mihály utca 5.) útján biztosítja.
2. A bölcsődei ellátás keretében nyújtott gondozás személyi térítési díja 0,-Ft.
3. Bölcsődében, mini bölcsődében nyújtott bölcsődei ellátás esetén

a) a rendszeres gyermekvédelmi kedvezményben részesülő gyermek,

b) a tartósan beteg vagy fogyatékos gyermek,

c) a három- vagy többgyermekes család gyermeke,

d) az átmeneti gondozásban lévő, az ideiglenes hatállyal nevelőszülőnél vagy gyermekotthonban elhelyezett, a nevelésbe vett gyermek,

e) a védelembe vett gyermek gondozását térítésmentesen kell biztosítani.

1. Személyi térítési díj csak az étkezésért kérhető, melyet külön önkormányzati rendelet szabályoz.

**III. Fejezet: Személyes gondoskodást nyújtó szociális alapszolgáltatások**

**8. A személyes gondoskodást nyújtó szociális alapszolgáltatások**

**8. §**

(1) Az Önkormányzat által biztosított szociális alapszolgáltatások:

a) az étkeztetés,

b) a házi segítségnyújtás,

c) a családsegítés és

d) az idősek nappali ellátása.

(2) Az alapszolgáltatások megszervezésével az Önkormányzat segítséget nyújt a szociálisan rászorulók részére, saját otthonukban és lakókörnyezetükben, önálló életvitelük fenntartásában, valamint egészségi állapotukból, mentális állapotukból vagy más okból származó problémáik megoldásában.

**9. Étkeztetés**

**9. §**

(1) Az Önkormányzat az étkeztetést a saját tulajdonában lévő ingatlanon működő Tápiógyörgye Község Konyha és Étterem által biztosítja.

(2) A gyermekétkeztetésért térítési díjat kell fizetni, az étkezési térítési díjak megállapításáról és beszedéséről külön önkormányzati rendelet rendelkezik.

(3) A szociális étkeztetés keretében megfelelő kedvezményes ellátás adható a szociálisan rászorultaknak. Szociálisan rászorulónak minősülnek, azok a személyek, akik a legalább napi egyszeri meleg étkezéséről önmaguk vagy eltartottjai részére gondoskodni nem tud különösen:

*a)* koruk,

*b)* egészségi állapotuk,

*c)* fogyatékosságuk, pszichiátriai betegségük,

*d)* szenvedélybetegségük, vagy

*e)* hajléktalanságuk miatt.

Az egészségi állapotot, fogyatékosságot, pszichiátriai betegséget, valamint szenvedélybetegséget háziorvos vagy szakorvos által kiállított dokumentummal kell igazolni.

(4) A szociális étkeztetés és a nyári gyermekétkeztetés feltételeit Tápiógyörgye Község Önkormányzat Képviselő-testületének az egyes pénzbeli és természetbeni szociális ellátásokról szóló önkormányzati rendelete tartalmazza.

(5) Az étkeztetésről a személyes gondoskodást nyújtó intézmények szakmai feladatairól és működésük feltételeiről szóló 1/2000.(I.7.) SzCsM rendelet 4. sz. melléklete szerinti „Étkezésre vonatkozó igénybevételi napló”-t kell vezetni.

**10. Házi segítségnyújtás**

**10. §**

(1) Az Önkormányzat a házi segítségnyújtás feladatait (szociális segítést vagy – a szociális segítés tevékenységeit is magába foglaló – személyi gondozást) a Községi Gondozási Központ által biztosítja (2767 Tápiógyörgye, Szentháromság tér 6.).

(2) Az Szt. 63. §-a alapján házi segítségnyújtás keretében a szolgáltatást igénybe vevő személy saját lakókörnyezetében kell biztosítani az önálló életvitel fenntartása érdekében szükséges ellátást.

(3) A szociális segítés és a személyi gondozás biztosításának feltételeit az Szt. 63. § (2)-(12) bekezdései tartalmazzák.

(4) A házi segítségnyújtás igénybevételét megelőzően vizsgálni kell a gondozási szükségletet. A szolgáltatás iránti kérelem alapján a Községi Gondozási Központ vezetője – vagy az általa megbízott személy - végzi el az igénylő gondozási szükségletének vizsgálatát a gondozási szükséglet, valamint az egészségi állapoton alapuló szociális rászorultság vizsgálatának és igazolásának részletes szabályairól szóló 36/2007. (XII.22.) SZMM rendelet alapján A gondozási szükséglet vizsgálata keretében meg kell állapítani azt, hogy az ellátást igénylő esetében szociális segítés vagy személyi gondozás indokolt, valamint a napi gondozási szükséglet mértékét.

(5) A gondozó a napi gondozási tevékenységéről a személyes gondoskodást nyújtó szociális intézmények szakmai feladatairól és működésük feltételeiről szóló 1/2000. (I.7.) SzCsM rendelet 5. sz. melléklete szerinti „A házi segítségnyújtás gondozási tevékenységei és résztevékenységei” alapján Tevékenységnaplót vezetni köteles.

**11. §**

(1) Az ellátott személyi térítési díjának megállapításánál a szolgáltatást igénybe vevő személy rendszeres havi jövedelmét kell figyelembe venni.

(2) A házi segítségnyújtásban részesülő által havonta fizetendő személyi térítési díj a szociális segítés és a személyi gondozás térítési díjából tevődik össze.

**11. Idősek nappali ellátása**

**12. §**

(1) Az arra rászorultak részére az Önkormányzat a Községi Gondozási Központtal (2767 Tápiógyörgye, Szentháromság tér 6.) kötött megállapodás alapján lehetőséget biztosít a napközbeni tartózkodásra, étkezésre, társas kapcsolatokra, valamint az alapvető higiéniai szükségletek kielégítésére.

(2) Az idősek nappali ellátása a szociális és mentális támogatásra szoruló, önmaguk ellátására részben képes időskorúak gondozására szolgál az Szt. 65/F. § (1) bekezdésében meghatározottak szerint.

(3) A Központ vezetője az idősek nappali ellátását igénybevevőkről a személyes gondoskodást nyújtó szociális intézmények szakmai feladatairól és működésük feltételeiről szóló 1/2000. (I.7.) SzCsM rendelet 10. számú melléklete szerinti „Nappali ellátásban részesülők látogatási és eseménynaplója” nyilvántartást vezeti.

(4) A szolgáltatás után fizetendő térítési díjak mértékét és összegét jelen rendelet 1-2 függeléke tartalmazza.

**12. Családsegítés**

**13. §**

(1) A családsegítés az Szt. 64. § (1) bekezdésében meghatározottak szerint nyújtott szolgáltatás.

(2) Az Önkormányzat a családsegítés Szt. 64. §-ában, valamint a személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről szóló 15/1998. (IV.30.) NM rendelet 12-18. §-aiban meghatározott feladatait külön jogszabályban meghatározott képesítési előírásoknak megfelelő személy foglalkoztatásával, Tápiógyörgye Község Önkormányzat Család- és Gyermekjóléti Szolgálata működtetésével biztosítja a Tápiógyörgyei Községi Könyvtár és Művelődési ház épületében (2767 Tápiógyörgye, Deák Ferenc utca 4.).

**13. A személyes gondoskodást nyújtó szociális alapszolgáltatások személyi térítési díja**

**14. §**

(1) A szociális alapszolgáltatás és átmeneti elhelyezést nyújtó intézményi ellátás személyi térítési díjának megállapításánál a szolgáltatást igénybe vevő személy rendszeres havi jövedelmét kell figyelembe venni.

(2) A térítési díj mértéke 400,- Ft/óra/fő. A házi segítségnyújtásban részesülő térítési díja a házi segítségnyújtásban részesülő által havonta fizetendő személyi térítési díj a szociális segítés és a személyi gondozás térítési díjából tevődik össze. A személyi térítési díjat az óradíj és az adott hónapban a házi segítségnyújtás keretében elvégzett tevékenységek szorzata alapján kell kiszámítani, úgy, hogy annak összege - az Szt. 117/B. §-ában meghatározott esetet kivéve - ne haladja meg az Szt. 116. § (3) bekezdésében meghatározott 25 %-os mértéket.

(3) A házi segítségnyújtás keretében elvégzett tevékenységekre fordított időt a személyes gondoskodást nyújtó szociális intézmények szakmai feladatairól és működésük feltételeiről szóló 1/2000. (I.7.) SzCsM rendelet 5. számú melléklete szerinti tevékenységnapló alapján kell megállapítani.

**IV. Fejezet: Záró rendelkezések**

**15. §**

(1) E rendelet a kihirdetését követő napon lép hatályba, a rendelet rendelkezéseit a hatályba lépést követően indult eljárásokban kell alkalmazni.

(2) E rendelet hatályba lépésével egyidejűleg hatályát veszti:

a települési támogatásról szóló 2/2015.(II.13.) ÖR. 25.§ (1) bekezdés

a 8/2016.(XII.30.) ÖR.

Varró István Turóczi István Zoltánné

polgármester jegyző

Kihirdetési záradék:

A rendelet kihirdetésre került: 2018. március ………..nap.

/:Turóczi István Zoltánné:/

jegyző